google/wiki40b huggingface dataset:
Asperno-Eslingo mūšis

Padėtis prieš mūšį

1809 m. Austrija ir Jungtinė Karalystė sudarė Penktąją antiprancūziškąją koaliciją. 1809 m. balandį Austrija nutraukė taikos sutartį su Prancūzija. Balandžio 9 d. Austrijos kariuomenė įsiveržė į Prancūzijos sąjungininkės Bavarijos karalystės teritoriją. Napoleonas subūrė 170 tūkst. kareivių. Balandžio 21 – 23 d. vykusiuose mūšiuose trečdalis Austrijos junginių buvo sumušti. Balandžio 27 d. Bavarija buvo išvaduota. Gegužės 11 d. Napoleonas persekiodamas Austrijos armiją užėmė Vieną. Austrijos kariuomenė atsitraukė į kairįjį Dunojaus krantą ir sugriovė visus tiltus per jį. Žinodamas, kad Austrijos kariuomenė vykdo mobilizaciją ir ruošiasi pulti, Napoleonas nusprendė forsuoti Dunojų iki Austrijos kariuomenės priartėjimo, o persikėlus per upę netikėta ataka sutriuškinti priešo pajėgas.

Mūšio eiga

Prancūzų inžinieriai naktį iš gegužės 20 į 21 d. nutiesė kelis tiltus per Dunojų. Dar gegužės 20 d. iki 30 tūkstančių Prancūzijos karių persikėlė per upę ir užėmė Asperno ir Eslingo kaimus. Tačiau paaiškėjo, kad Austrijos kariuomenės daliniai su artilerija yra prie pat upės, nors ir nesiruošė pulti priešo. Tik tuomet, kai per Dunojų persikėlė iki 50 tūkstančių Prancūzijos karių, Karlas įsakė paleisti artilerijos ugnį į tiltus per Dunojų. Visą gegužės 21 d. vyko nuožmūs mūšiai dėl Asperno ir Eslingo. Vakare Austrijos kariuomenė įsitvirtino Asperne, o Prancūzijos – Eslinge. Naktį iš gegužės 21 į 22 d. Prancūzijos inžinieriai atstatė apgriautą tiltą, per kurį į kitą Dunojaus pusę persikėlė Napoleonas su 70 tūkstančių karių. Tuo tarpu Austrijos pajėgas sudarė apie 105 tūkstančiai karių ir 288 artilerijos pabūklų. Ryte Prancūzijos pajėgos ėmė pulti Asperną. Kaimas iš rankų į rankas perėjo 10 kartų. Napoleonas įsakė pulti Austrijos kariuomenės centrą, tačiau, atsakydamas, Karlas į mūšį įvedė rezervą – elitinius grenadierių dalinius. Prancūzijos pajėgos pateko į didžiulę priešo ugnį, kurios metu buvo mirtinai sužeistas ir Prancūzijos maršalas Žanas Lanas. Prancūzijos kariuomenė buvo atblokšta atgal, tačiau po to sekęs Austrijos pajėgų puolimas taip pat buvo nesėkmingas. Tuo pat metu sugriuvo svarbiausias Prancūzijos kariuomenės tiltas per Dunojų, o tai neleido Napoleonui perkelti rezervų per upę. Kitą naktį jis įsakė pasitraukti kariuomenei atgal per likusius tiltus. Austrijos kariuomenė nebepersekiojo besitraukiančio priešo.

Rezultatas

Austrai nebuvo įveikti, o prancūzai patyrė didelių nuostolių. Abi pusės grįžo į prieš mūšį buvusią padėtį. Laikoma, kad mūšis tapo pirmąja Napoleono nesėkme, nes jo metu žuvo nemažai Napoleono karvedžių, tarp jų ir Žanas Lanas. Prancūzijai kilo grėsmė, kad į Austrijos pusę stos Prūsijos karalystė. Kita vertus, daug mažesnės Prancūzijos kariuomenės pajėgos iš esmės sugebėjo dvi dienas kautis su dvigubai gausesniu priešu. Abi pusės patyrė panašius nuostolius. Austrijos kariuomenė nevykdė tolimesnio Prancūzijos pajėgų puolimo, nes buvo labai išvargusi bei stokojo amunicijos. Tuo tarpu Napoleonas pradėjo kurti naują Dunojaus forsavimo planą.
Šaansi

Geografija

Šiaurėje, palei sieną su Vidine Mongolija, yra Mu us dykuma. Centrinėje provincijoje – Lioso plynaukštė. Vidurio pietuose iš rytų į vakarus eina Činlingo kalnai, nuo jų į pietus vyrauja subtropinis klimatas. Šiaurinėje provincijos dalyje žiemą šalta, vasarą labai karšta. Žiemos ir pavasariai sausi, pietuose kritulių daugiau. Vidutinė metinė temperatūra 9–16 °C. Sausį temperatūros svyruoja nuo −11 °C iki 3,5 °C, liepą – nuo 21 °C iki 28 °C.
Beveik visi gyventojai yra haniai, šiaurės vakaruose yra šiek tiek hui.
Kung fu

Kung fu (kin. gōngfū 功夫) – netaisyklingas ušu (武術) sinonimas. Terminas paplito vakarų kultūroje Honkongo kino produkcijos dėka nuo 1970 m.. Terminas pažodžiui reiškiantis „tobulai įvaldytą techniką“ iš esmės nenurodo ar jo atstovas yra virėjas, pianistas ar kovos meistras. Iš kur atsirado klaida? XIX a. misionieriams tyrinėjant kinų kultūrą ko gero teko asistuoti ne vienai kovos menų demonstracijai. Iš vietinių girdėdami terminą „wushu gongfu“ – tobulai įvaldytas kovos menas, europiečiai nutarė jį sutrumpinti, palikdami antrą žodį.
„Kungfu“ terminas ėmė plisti po aktoriaus Bruce Lee mirties bei jo „įpėdinio“, aktoriaus ir kaskadininko Jackie Chan apogėjuje.
Laurent Fabius

Biografija

Paryžiaus antikvaro sūnus mokėsi Jansono de Saji ir Liudviko Didžiojo licėjuose, studijavo literatūrą Aukštojoje pedagoginėje mokykloje, vadybą Nacionalinėje administravimo mokykloje, politologiją Paryžiaus politinių mokslų institute.
Iki 1973 m. mokytojavo. 1974 m. Prancūzijos socialistų partijos (PS) narys. 1975 m. F. Mitterano ekonomikos patarėjas, nuo 1976 m. jo kanceliarijos vadovas. 1977–2001 m. Grand Kevilio savivaldybės mero pavaduotojas, 1995–2000 m. meras, 2000–2002 m. Senos Maritimo generalinės tarybos narys, 1986–1989 m. ir 1992–1995 m. Aukštutinės Normandijos regiono tarybos narys. 1978, 1981, 1986, 1988, 1993, 1997 ir 2002 m. rinktas Nacionalinio susirinkimo nariu.
1989–1992 m. Europarlamento narys. 1988–1992 m. ir 1997–2000 m. Prancūzijos Nacionalinio susirinkimo pirmininkas. 1979 m. PS nacionalinio sekretoriato narys.
1981–1983 m. ekonomikos ir finansų ministerijos biudžeto ministras, 1983–1984 m. pramonės ir tyrimų ministras, 1984–1986 m. Prancūzijos ministras pirmininkas, 2000–2002 m. ekonomikos, finansų ir pramonės ministras. 2004–2005 m. pasipriešino Europos Konstitucijos priėmimui Prancūzijoje. Nuo 2012 m. gegužės 16 d. – Prancūzijos užsienio reikalų ministras.
Gravetės kultūra

Arealas

Gravetės kultūra prieš 30 000 – 20 000 metų buvo paplitusi Europoje. La Gravette urve rasta daug įvairių titnaginių įrankių. Gravetės kultūra susiklostė po Orinjako kultūros pabaigoje, kartais laikoma Perigordo kultūros trečiuoju periodu. Skiriami du Gravetės kultūros arealai: vakarų ir rytų.

Kultūra

Vakarų Gravetės kultūra plito Prancūzijoje, rytų – Vidurio (Moravija) ir Rytų (Rusija) Europoje. Vakarų Gravetės kultūros žmonės gyveno urvuose ir uolų priedangose, rytų – atvirose gyvenvietėse (pastatai – žeminės ir pusiau žeminės), rinko maistą, vertėsi medžiokle – medžioti stumbrai, arkliai, mamutai, šiauriniai elniai.
Kultūrai būdingi ploni ir siauri vadinamieji La Gravetės smaigai/antgaliai, kurių vienas kraštas aštrus, kitas – bukas, ir akmeninės moters statulėlės (Veneros); jų rasta apie 100 (Grimaldis, Savinjanas, Sirejus, Tursakas, Abri Pato, Tru Magritas, Vilendorfas, Brasempui, Lespugas, Dolni Vestonicė, Predmostis, Avdejevas, Kostenkai ir Gagarinas). Gyvenvietėse rasta titnaginių dirbinių (gremžtukų, rėžtukų, antgalių, mikrolitų), kaulinių papuošalų iš pragręžtų žvėrių dantų, antropomorfinių ir zoomorfinių figūrėlių iš mamuto ilčių. Ant uolų sienų rasta piešinių – schemiškų moters, mamuto, stumbro, arklio atvaizdų. Skiriamos Gravetės kultūros lokalinės kultūros – Pavlovo kultūra ir Vilendorfo kultūra.
QR kodas

QR kodas (angl. QR code, pilnas pavadinimas greito atsakymo kodas (angl. Quick Response Code)) – matricos kodas (dviejų dimensijų brūkšninis kodas), 1994 m. sukurtas korporacijos „Denso-Wave“ Japonijos automobilių pramonei. QR kodas yra optinė etiketė, sukurta iššifravimui dideliu greičiu. QR kodas naudoja keturis standartinius režimus (skaitmeninis, raidinis skaitmeninis, baitų / dvejetainis ir kandži).
QR kodo sistema išpopuliarėjo už automobilių pramonės ribų dėl spartaus išskaitomumo ir didesnės duomenų talpos lyginant su standartiniais UPC brūkšniniais kodais. Tarp QR kodo panaudojimo sričių yra produktų stebėsena, gaminių identifikacija, laiko stebėsena, dokumentų valdymas ir bendroji rinkodara. 
QR kodas susideda iš juodų modulių (kvadratų), išdėstytų kvadratiniame tinkle ant balto fono, kurie gali būti perskaityti vaizdavimo įrenginiu (pavyzdžiui, fotoaparatu) ir perdirbti naudojant Reed-Solomon klaidų taisymą. Kol vaizdas būna tinkamai aiškinamas, reikalingi duomenys yra išgauti iš modelių, esančių vertikalių ir horizontalių komponentų vaizdo.
Hold On To Your Dreams

Singlai

Iš albumo išleisti singlai: „Time Will Tell“ ir „One Day“.

Papildoma informacija

Reklamuodama šį albumą, grupė išsirengė į koncertinį turne, kurio metu aplankė ir nemažai Tarybos Sąjungos šalių. Bene pačiais išskirtiniausiais The Twins karjeroje koncertais galima laikyti 1987 m. pasirodymus Maskvoje ir Leningrade, kuomet grupė koncertavo 120 tūkst. žiūrovų miniai.
Sajaščė

Istorija

Sajaščė įkurta 1874 m. kaip medkirčių gyvenvietė. Savivaldybės centru tapo 1929 m.
Achna

Istorija

Iki 1974 m. Achnoje gyveno graikai, tačiau po turkų invazijos miestas nusiaubtas ir apleistas.
Viačeslavas Fandulis

Viačeslavas Fandulis (g. 1969 m. kovo 17 d., Sankt Peterburge) – rusų kilmės Latvijos ledo ritulio puolėjas.
2006 m. jis žaidė Latvijos ledo ritulio lygos klube ASK/Ogre. Latvijos rinktinės sudėtyje jis dalyvavo 8 pasaulio čempionatuose ir 1 olimpinėse žaidynėse.
Gegužinė

Istorija

Pradžią Lietuvos gegužinėms davė feodalinių laikų mokyklos. Kasmet gegužės pradžioje jos rengdavo iškilmingas išvykas į gamtą. Aikštė, kurioje vykdavo gegužinė, buvo apsmaigstoma berželiais, įtaisomi žolynais ir gėlėmis papuošti vartai. Ilgainiui gegužines pradėjo rengti kaimo jaunimas, nuo XIX a. vidurio ir miestų darbininkai.

Šiaulių gegužinės

1894 m. Šiaulių priemiesčio Aleksandrijos pušyne įvyko pirmoji Šiaulių gegužinė, kurioje dalyvavo Jonas Jablonskis, Žemaitė, Povilas Višinskis. Šiaulių socialdemokratai gegužines naudojo nelegaliems darbininkų susirinkimams maskuoti.
Vėliau Aleksandrijoje, Bubiuose kasmet vykdavo pažangių kultūros veikėjų sueigos, formavusios Lietuvių tautinio sąjūdžio nuostatas. Didžiausia gegužinė įvyko 1903 m. Šiauliuose. Į ją aptarti visuomenės ir kultūros reikalų susirinko inteligentų ir moksleivių iš visos Lietuvos.
Gegužinių atminimui 1934 m. pušynėlyje įkastas paminklinis akmuo su iškaltu užrašu „Labora“ (lot. labora – „dirbk“).
Voringtonas

Sportas

Mieste įsikūręs regbio klubas Warrington Wolves žaidžia Anglijos aukščiausioje lygoje. Veikia futbolo klubas Warrington Town F.C..
Kaišiadorių aidai

Kaišiadorių aidai – Kaišiadorių rajono laikraštis, einantis nuo 1946 m. spalio 6 d. Kaišiadoryse.

Istorija

Iki 1950 m. Kaišiadorių apskrities laikraštis, 1950–1990 m. LKP Kaišiadorių rajono komiteto ir LDT leidinys, nuo 1990 m. Kaišiadorių rajono tarybos laikraštis, nuo 1994 m. savarankiškas rajono laikraštis. Steigėja ir leidėja UAB „Kaišiadorių aidai“.
Iki 1953 m. vadinosi „Bolševikiniu keliu“, iki 1962 m. „Komunistiniu keliu“, nuo 1962 m. balandžio 30 d. „Į komunizmą“, nuo 1989 m. sausio 31 d. „Kaišiadorių aidai“. 1946 m. ėjo kartą per savaitę, 1947 m. – vienąkart-dukart, 1948–1962 m. – dukart, iki 1990 m. – triskart, vėliau – dukart per savaitę.
Spausdino Kaišiadorių spaustuvė.  Iki 1964 m. laikraštis Kaišiadoryse buvo renkamas rankiniu būdu, po to linotipu. 1989 m. laikraštis pradėtas spausdinti Kaune, „Raidės“ spaustuvėje. Kai ši spaustuvė užsidarė, nuo 2005 m. rugsėjo iki 2005 m. gruodžio 31 d. laikraštis buvo spausdinamas „Aušros“ spaustuvėje Kaune. Nuo 2006 m. sausio 1 d. jį spausdino Adomo Jakšto spaustuvė Kaišiadoryse. Nuo 2009 m. spalio 9 d. laikraštį spausdina Lenkijos spaustuvė „Meria Regionale“, Ignatkos, Kleosinas (Palenkės vaivadija). Tiražas: 1946 m. – 2000 egz., 1987 m. – 10 100 egz., 1997 m. – 4300 egz. Didžiausią tiražą laikraštis turėjo 1982 m. sausio mėn. – 10 705 egz.
Beveik dvidešimt metų redakcija buvo Vytauto Didžiojo g., nedideliame mediniame pastate, vėliau Tarybų rūmuose, o Atgimimo metais persikėlė į patalpas Gedimino g. 42, kur yra lig šiol.

Redakcija

Redakcijoje dirbo: Albinas Anužis, V. Bukauskas, Ramutė Šimelienė-Dabrėgaitė, Pranas Dubosas, Laima Kmeliauskienė, Angelė Rabačiauskienė-Jankauskytė, Ramunė Lazauskaitė, Vlada Lukenskaitė, Stasė Šeštakauskaitė, Nijolė Ulozaitė.
Darbo įstatymai

Darbo įstatymai – įstatymo lygmens norminiai teisės aktai, reglamentuojantys darbo santykius. Gali būti paprasti (pvz., LR darbo sutarties įstatymas) bei kodifikuoti įstatymai: darbo kodeksas (pvz., LR DK), darbo įstatymų kodeksas (LTSR DĮK).

Lietuvoje

Darbo įstatymai Lietuvoje nustato: darbo teisės taikymo sritį, uždavinius ir principus; gyventojų užimtumo teisinius pagrindus; kolektyvinių sutarčių sudarymo ir vykdymo taisykles bei šalių atsakomybę už įsipareigojimus; darbo apmokėjimo sąlygas iš valstybės ir savivaldybių biudžetų finansuojamose įmonėse, įstaigose ir organizacijose; maksimaliąją darbo laiko trukmę ir minimaliąsias poilsio laiko normas; minimaliųjų lengvatų, garantijų, kompensacijų dydį ir kitų darbo teisių lygį; pagrindines darbuotojų saugos ir sveikatos normas bei taisykles; profesinių sąjungų ir kitų darbuotojų atstovų teises darbo srityje; pagrindines profesinio pasirengimo ir kvalifikacijos kėlimo nuostatas; darbo drausmės užtikrinimo pagrindus; materialinės atsakomybės sąlygas ir dydį (ribas); pagrindines darbo įstatymų laikymosi priežiūros ir kontrolės nuostatas ir kt. (LR DK 4 str.).

TSRS ir LTSR

TSR Sąjungos ir Lietuvos TSR darbo įstatymus sudarė TSR Sąjungos ir sąjunginių respublikų darbo įstatymų pagrindai ir leidžiami sutinkamai su jais kiti TSR Sąjungos darbo įstatymų aktai, LTSR darbo įstatymų kodeksas ir kiti Lietuvos TSR darbo įstatymų aktai. TSR Sąjungos ir sąjunginių respublikų darbo įstatymų pagrinduose numatytais klausimais darbininkų ir tarnautojų darbą Lietuvos TSR teritorijoje reguliavo TSR Sąjungos įstatymai; TSR Sąjungos ir Lietuvos TSR įstatymai; Lietuvos TSR įstatymai.
TSR Sąjungos ir Lietuvos TSR kompetencija darbininkų ir tarnautojų darbo reguliavimo srityje buvo atribojama pagal TSR Sąjungos ir sąjunginių respublikų darbo įstatymų pagrindų 107 straipsnio ir kitų straipsnių taisykles. TSR Sąjungos ir sąjunginių respublikų darbo įstatymų pagrinduose nenumatytus darbininkų ir tarnautojų darbo klausimus reguliavo TSR Sąjungos ir Lietuvos TSR įstatymai (žr. LTRS DĮK 4 str.).
Lietuvos TSR teritorijoje buvo galimas kitų sąjunginių respublikų darbo įstatymų taikymas. Nagrinėjant Lietuvos TSR teritorijoje klausimus dėl realizavimo darbininkų ir tarnautojų teisių ir pareigų, kurios atsirado kitos sąjunginės respublikos teritorijoje, buvo taikomi tos respublikos darbo įstatymai (LTSR DĮK 5 str.). Lietuvos TSR darbo įstatymai bei kiti normatyviniai aktai darbo klausimais skelbiami lietuvių ir rusų kalbomis, ir abu tekstai yra vienodos galios (LTSR DĮK 6 str.).
FK Dainava Alytus

Istorija

Iki 1990 m. „Dainava“ vadinosi klubas, vėliau tapęs dukterine klubo komanda Dainava-2 Alytus, ir sovietmečiu tai buvo stipriausia miesto komanda. Tuo tarpu „Snaigė“, įsikūrusi XX a. pabaigoje, po Nepriklausomybės atgavimo pranoko sovietmečio „Dainavą“, 1994 m. pradžioje pagal rėmėjus buvo pavadinta „Daisotra“, o buvusi „Dainava“ tapo dukterine komanda Daisotra-2 Alytus. 1996 m. klubas pasivadino „Dainava“. Po 2003 m. sezono klubas iširo.

2011 – 2014 m.

2010 m. pabaigoje buvo pradėtos derybos tarp Alyčio ir Vidzgirio klubų dėl galimo susijungimo ir bendro klubo įsteigimo, kuris dalyvautų A lyga čempionate. 2011 m. suburta nauja ekipa, kuri subūrė stipriausius to meto Alytaus miesto žaidėjus iš Alytis Alytus ir Vidzgiris Alytus. Naujoji komanda gavo teisę žaisti aukščiausiojoje lygoje. Be to, buvo susitarta dėl „Dainavos“ pavadinimo naudojimo su brendo savininku.
2011, 2012, 2013, 2014 m. praleisti A lyga pirmenybėse, bet paskutinius gyvavimo metus klubą lydėjo skandalai dėl finansinių įsipareigojimų nevykdymo bei galimo dalyvavimo sutartose rungtynėse. Po 2014 m. sezono komanda išformuota, paskelbta apie klubo likvidavimą.
Žemės menas

Žemės menas yra XX a. 7-ame dešimtmetyje atsiradusi postmodernizmo meno srovė. Tai tarsi menininko dialogas su gamta, naujas požiūris į ją. Kuriant žemės meną, ugdomas žmogaus ekologinis sąmoningumas. Žmogus verčiamas įsižiūrėti, įsiklausyti į gamtą, pasijusti jos dalimi, ja grožėtis, puoselėti ir globoti. Žemės meno (kaip proceso ir meno) pavyzdžiai, žinomi ir fotografijų ir aprašymų, žiūrovo savimonėje įgaudavo ne teik materialų būvį. Dažnai šiems pavyzdžiams reikia daug erdvės, atstumų, natūralių medžiagų, ir jie fiksuojami daugiausia iš lėktuvo.
Britney Spears vardo produkcija

Produktų, sukurtų JAV pop dainininkės Britney Spears, kiekis, įskaitant knygas, DVD albumus, videožaidimus, lėles, kvepalus ir kitus produktus.

Adaptacija

Knyga vėliau buvo adaptuota ABC Family televizijos filmui pavadinimu „Brave New Girl“. Tačiau, siužetas ryškiai skyrėsi nuo knygos.

Videožaidimas

Britney’s Dance Beat yra vieno ar dviejų žaidėjų video žaidimas, kuris yra apie Britney Spears, jos dainos ir vaizdo klipus. Kiekvienas žaidėjas turi pereiti „atranką“, kad pasirodytų koncerte kaip Spears šokėjas. Žaidimo variklis yra pagal žaidimą „Enix’s Dance Summit 2000“.
Žaidime yra penkios Britney dainos: „…Baby One More Time“, „Oops!… I Did It Again“, „Stronger“, „Overprotected“ ir „I'm a Slave 4 U“. Sėkmingas žaidimas atrakina užkulisių medžiagą ir t. t.
Žaidimas tokiu pačiu pavadinimu buvo išleistas PlayStation 2, Game Boy Advance ir PC.

Mobiliojo telefono žaidimas

Kad išleidžiamas mobiliojo telefono žaidimas sukurtas kompanijų „Qplaze-RME“ ir „Sony BMG“ pavadinimu „Adventures of Britney Spears“ buvo praneštas 2005 m. gruodį, tačiau niekad nebuvo išleistas.
Ladako kalnagūbris

Ladako kalnagūbris – kalnagūbris Indijoje, Džamu ir Kašmyro valstijoje (Ladake), ir Kinijoje, įsiterpęs tarp Himalajų ir Karakorumo. Driekiasi iš šiaurės vakarų į pietryčius 600 km. Aukštis iki 6267 m.
Ladako kalnagūbris sudarytas iš prekambro ir paleozojaus metamorfinių uolienų, iškilęs kainozojinės kalnodaros metu. Reljefas alpinis. Yra sniegynų, ledynų. Pietrytine kalnagūbrio dalimi teka Indas (iš Kailaso kalnagūbrio). Jis kerta Ladako kalnagūbrio centrinę dalį, tektoniniu slėniu teka kalnagūbrio šiaurės vakarine papėde ir skiria Ladako kalnagūbrį nuo Himalajų. Šiaurės vakaruose Indo intakas Šajokas skiria Ladako kalnagūbrį nuo Karakorumo.
Būdingas subtropinis žemyninis klimatas, per metus iškrenta ~100 mm kritulių. Plyti kalnų pusdykumių ir kalnų stepių augalija. Turizmas (lankomi Tibeto budizmo vienuolynai). Ladako kalnagūbryje yra Ladako sostinė – Lė.
Újpest FC

Istorija

Klubas įkurtas 1885 m.
Dauguvos stadionas

Dauguvos stadionas (latv. Daugavas stadions) – Dauguvos vardo futbolo stadionas Latvijoje, Liepojoje. 5 038 žiūrovų.

Istorija

1925 metais pastatytas ir atidarytas.
Iki 1934 metų vadintas Darbininkų stadionu, nuo 1934 iki 1990 – Miesto stadionu.
Nuo 1990 m. vadinamas „Dauguvos“ pavadinimu.
Jame Žaidė FHK Liepājas Metalurgs ekipa, o dabar FK Liepāja klubo komandos.
Čitadela

Istorija

Miestas žinomas nuo 1220 m. Garsus tuo, kad miestas buvo aptvertas gynybine siena.
Natalija Likevičienė

Biografija

1939 m. baigė Vilniaus universitetą. 1960 m. biologijos mokslų kandidatė.
1946–1951 m. dirbo Kauno zoologijos muziejuje, nuo 1952 m. dėstė Kauno aukštosiose mokyklose. Antrojo pasaulinio karo metais su vyru Vytautu nuo nacių gelbėjo žydus.

Mokslinė veikla

Viena iš teriologinių tyrimų pradininkių Lietuvoje. Mokslinio darbo sritis – pelinių graužikų, šikšnosparnių ir vabzdžiaėdžių žinduolių biologija.
Tiltra Group

„Tiltra Group“ - 2008 m. įsteigta susisiekimo infrastruktūros įmonių grupė, kurios namų rinkos yra Lietuva ir Lenkija. Grupės įmonės specializuojasi kelių, tiltų, tunelių, oro uostų, vandens uostų statyboje bei inžinerinių tinklų tiesime. Grupės įmonėse dirba apie 2500 darbuotojų. Didžiausias „Tiltra Group“ akcininkas – investicijų bendrovė „Invalda“.

„Tiltra Group" įmonės

„Tiltra Group" Lietuvoje sudaro didžiausia kelių ir tiltų statybos įmonė „Kauno tiltai" bei kelių tiesimo įmonė „Kelda". Lenkijoje - kelių ir tiltų statybos įmonių grupė „Poldim", kelių tiesimo, tiltų statybos, inžinerinių tinklų tiesimo ir trinkelių gamybos įmonės „Tiltra PDM Bialystok", PEUIM, „Brux" ir „Dalba"

AB „Kauno tiltai"

AB „Kauno tiltai“ veikla skaičiuojama nuo 1949 metų, kai karo padariniams likviduoti buvo įsteigtas „Kelių statybos rajonas Nr.1“. Tai buvo pirmoji statybinė organizacija Lietuvos Susisiekimo ministerijos sistemoje. Per daugiau nei 60 savo veiklos metų įmonė yra nutiesusi svarbiausius Lietuvos kelius bei pastačiusi daugiau 80 tiltų bei viadukų.

UAB „Kelda"

UAB „Kelda“, veikianti nuo 1946 metų, vykdo kelių tiesimo ir tiltų statybos bei rekonstrukcijos darbus Vievio, Trakų, Alytaus, Druskininkų rajonuose.

„Poldim“ S.A.

„Poldim" S.A. veiklą pradėjo nuo 1952 m. ir yra viena didžiausių Lenkijos pietuose veikiančių kelių tiesimo ir tiltų statybos bendrovių. Šiuo metu „Poldim" įmonių grupę sudaro 6 kelių tiesimo ir tiltų statybos įmonės. Bendrovė taip pat teikia kelių priežiūros paslaugas, gamina statybinės paskirties gaminius, skirtus kelių statybai.

„Tiltra PDM Bialystok“ S.A.

„Tiltra PDM Bialystok“ S.A. pagrindinė veikla - kelių tiesimas ir rekonstrukcija. Daugiausia darbų įmonė vykdo Balstogės apskrityje.

PEUIM Sp. z o.o.

PEUIM Sp. z o.o. pagrindinė įmonės veikla - kelių tiesimas, tiltų statyba ir rekonstrukcija. Daugiausia darbų įmonė vykdo rytinėje Lenkijos dalyje.

„Dalba" Sp. z o.o.

„Dalba“ Sp. z o.o. pagrindinė veikla – inžinierinių tinklų klojimas, valymo įrenginių montavimas. Daugiausia darbų įmonė vykdo Balstogės apylinkėse.

„Brux" Sp. z o.o.

„Brux“ Sp. z o.o. pagrindinė veikla betoninių trinkelių gamyba, trinkelėmis grįstų kelių ir dviračių takų tiesimas. Daugiausia darbų įmonė vykdo Balstogės apskrityje.
Borku regionas

Geografija

Didesniąją regiono dalį užima Sachara, šiaurėje iškilęs Tibesčio kalnynas.

Gyventojai

Dauguma gyventojų – tubai. Yra arabų ir kt. tautų atstovų, kurių didelė dalis yra klajokliai.
FK Koneliano German

Istorija

2006 m. pasikeitus klubo savininkui klubas pervadintas „Černomorec Burgas“, nors atstovavo Sofiją, o ne Burgasą (klubo savininkas valdė „Černomorec“ klubą, todėl „Koneliano“ ir pervadintas). Vieną sezoną žaidė aukščiausiojoje lygoje. 2007 m. prasidėjus kitam sezonui klubas susidūrė su finansiniais sunkumais ir iškrito į regioninę lygą bei sugrįžo į Germano gyvenvietę.
Atmosferinė refrakcija

Atmosferinė refrakcija tai atmosferos reiškinys, kuomet šviesa arba kitos elektromagnetinės bangos nukrypsta nuo tiesioginio sklidimo krypties, dėl atmosferos tankio kitimo nuo aukščio. Zenito kryptimi refrakcijos nėra. Atmosferinė refrakcija pakelia regimąją šviesulio padėtį arčiau zenito.
Refrakcija veikia visas elektromagnetines bangas, tik skirtingu laipsniu dėl dispersijos reiškinio. Matomoje šviesoje mėlyna yra labiau paveikiama nei raudona. Dėl to astronominiai objektai išplinta į nedidelius spektriukus. Plika akimi jų nematyti, nes net ties horizontu tokio spektriuko ilgis yra apie 30".
Ties horizontu refrakcija yra didžiausia. Dėl to šviesuliai anksčiau pateka ir vėliau nusileidžia, o tekanti/besileidžianti Saulė atrodo suplota.
Iš tiesų situacija yra dar blogesnė, nes atmosferinė refrakcija nėra pastovi. Dėl oro srautų judėjimo (turbulencijos) ji kinta – dėl to žvaigždės mirga, jų vaizdai deformuojasi (nėra taisyklingi skrituliukai).
Atmosferinė refrakcija prie Žemės paviršiaus sukelia miražus.

Refrakcijos dydis

Zenite atmosferinė refrakcija lygi nuliui. Ties horizontu refrakcijos dydis yra ~34', o pusę laipsnio aukščiau – tik 29', todėl Saulė ties horizontu atrodo suplota.
Atmosferinė refrakcija priklauso nuo slėgio ir temperatūros. Taip Žemėje padidėjus temperatūrai 3° C, refrakcija sumažėja maždaug 1 % (karštesnis oras yra retesnis, taigi refrakcija mažesnė). Ir padidėjus slėgiui 9 mbar, refrakcija padidėja irgi 1 %. Taigi šie efektai gali beveik per kampinę minutę pakeisti Saulės/Mėnulio tekėjimo/laidos laiką. Dėl to kalendoriuose niekada nepateikiami tikslesni nei minutės tekėjimo ir laidos laikai.